ANCVL besoek Reeva se ouersReeva Steenkamp Die besoek volg kort nadat Oscar Pistorius vandeesweek deur die appèlhof skuldig bevind is aan die moord op Steenkamp op Valentynsdag in 2013. Dlamini, vergesel van ander senior ANCVL-lede, het June en Barry Steenkamp omstreeks 14:30 by die egpaar se kroeg in Greenbushes ontmoet. Die besoek was ŉ hoflikheidsgebaar aangesien die Steenkamp-egpaar nog nie voorheen die nuwe president van die ANCVL ontmoet het nie. Dlamini en die Steenkamps het eers alleen vergader voordat hulle die media toegespreek het. Dlamini het weereens die beslissing van die appèlhof as ŉ oorwinning vir vroue beskryf en gesê daar is Woensdag ŉ optog gehou ter ere van Reeva en ander vroue wat slagoffers van mishandeling was én steeds is. Reeva se ma, June, het gesê die uitspraak bring geregtigheid vir Reeva en haar lewe. Sy het die ANCVL bedank vir hul ondersteuning sedert haar dogter se dood. Dlamini het ook om verskoning gevra vir ŉ flater wat deur ‘n ANCVL woordvoerder begaan is toe sy op ŉ regstreekse TV-uitsending gesê het “Steenkamp moet in die tronk krepeer… Steenkamp het nie die reg gehad om Reeva se lewe te neem nie”. Die videogreep is sedertdien wyd op sosiale media versprei. June het gesê sy is nie bewus van die flater óf die videogreep nie, maar het hulle nogtans bedank vir die verskoning.